Jan Uuspõld

Jan Uuspõld (sündinud 14. detsembril 1973 Tallinnas) on eesti näitleja.

Ta on lõpetanud 1998. aastal Eesti Muusikaakadeemia Kõrgema Lavakunstikooli (18. lennus).

Töötanud näitlejana aastatel 1998–2013 Eesti Draamateatris, sealhulgas 2005–2007 ka Vanemuise teatris Tartus. Hiljem töötanud enda kaasomandis olevates projektiteatrites (2009–2014 Monoteater, 2013. aastast Prem Teater (Prem Productions)).

Elukäik

Lapsepõlv 
Jan Uuspõld on sündinud ja lapsepõlve veetnud Tallinnas, ta on nii isa kui ka ema poolt neljandat põlve nõmmekas. Mai tänava lasteaiast läks Uuspõld 34. kooli, kus lõpetas esimesed viis klassi. 1986. aastal kolis pere Keilasse ja Uuspõld õppis edasi Keila 1. keskkoolis, kus ta lõpetas põhikooli. Lasteaiapoisina ei teinud ta ühtegi sooloesinemist, samuti mitte algklassides. Keilas pandi Jan muusikakallakuga klassi, kus selgus, et ta on andekas laulja. Temast sai kooli lastekooris baritonilaulja ja laulupidudest said tema elu esimesed tähetunnid.
Esimene suur läbilöök oli muusikaeksam, mis toimus koolis esimese poolaasta lõpus. Jan teenis Händeli "Hõisake, lapsed …" laulmise eest kiidusõnu ja sai indu muusikaga põhjalikumalt tegelda.

Teismeiga ja bändid 
Teismelisena õppis The Rolling Stonesi ja J.M.K.E. fänn Jan vanemate koolivendade abiga kitarri. Koolikaaslaste bändiproovides kaasas käies harjutas ta hoolega laulmist ja pillimängu. Esimese kitarri jaoks küsis Jan raha ema käest. Kõige odavam saadaolev kitarr maksis 15 rubla, aga Jan ostis veidi kallima, 30-rublase Vene kitarri. Tšehhi elektrikitarrid, millega hakati bändi tegema, kuulusid koolile ja olid varem olnud kasutusel Peeter Volkonski ansamblis.
 
Vanemate poiste punkbänd kandis nime Dracula. Et Jan Uuspõllu seltskond oli justkui järelkasvubänd, sai sellele nimeks pisut leebem Trakulla ehk väike Dracula. Peagi muutusid poisid vihasemateks tegijateks ning asusid oma lugude tarvis luulet otsima ajakirjast Noorus.
 
Sellest sai alguse uus ansambel Teine Elu, mille koosseis jäi samaks, kuid vahetusid rollid. Kuna tegu oli punkbändiga, ehtis Jani pead tol ajal uhke juuksehari. Punki jagus kuni järgmise bändini, millele laenati nimi šampoonipudelilt: Wash&Go.
 
Ansamblit hakkasid mõjutama džäss ja bluus. Wash&Go'ga käidi isegi Leningradis enda tarbeks lugusid linti mängimas. Hiljem kogunes seltskond Keila muusikuid, kellel oli ühine huvi mängida käredat Texase bluusi, ja sellest soovist sündis ansambel Luxury Filters, mis saavutas riigis edu tänu muusikasaatele "7 vaprat". ETV saadetes mängiti kuulsaks bändi tuntuim lugu "Tramm nr 66", mille sõnade autor on Jan Uuspõld. Ansambel Luxury Filters esines pärast 19-aastast pausi taas 2013. aastal festivalil Augustibluus.

Rokkimise kõrvalt koorilauluga tegelenud noormehest siiski muusikut ei saanud. Uuspõld vajas avaramat eneseväljendusvõimalust, milleks sobis teater. "Lendas üle käopesa" lõpus lõi Tõnu Kark saali palli, mille endale saamiseks Jan selle kinni püüdnud poisile kogu oma taskuraha välja ladus. Tol ajal üsna uje Jan ei osanud aimata, et kunagi saab temast Kargi kolleeg Eesti Draamateatris.
 
1989. aastal astus Jan Uuspõld Tallinna I kutsekeskkooli, kus omandas keskhariduse ja ofsettrükkali eriala.
 
Enne armeeteenistust jõudis Jan töötada veel trükkali, pottide-pannide müüjana ja Karjakülas rebasetalitajana. Sõjaväes tuli vara tõusta ja kõvasti trenni teha. Jani arvates on armeeteenistus igati kiiduväärt asi. Ta oleks üleajateenijaks jäänud, kuid lavaka sisseastumiskatsed olid juba läbitud.

Lavakunstikool ja teater 
1994. aastal astus Uuspõld EMA Kõrgemasse Lavakunstikooli, mille ta lõpetas 1998. aastal XVIII lennus. Jani kursuse juhendaja oli Priit Pedajas, kes ta pärast kooli lõpetamist Eesti Draamateatrisse tööle võttis. Jan Uuspõld sai üsna kiiresti palju rolle ja õige pea oli ta Draamateatri üks hõivatumaid näitlejaid. 2005. aasta viis Uuspõllu Tartu Vanemuise teatrisse, kus ta mängis kaks hooaega. Eesti Draamateatrisse kutsuti ta tagasi 2007. aastal.
 
2009. aastal lõi Jan Uuspõld koos Karl Kermesega Monoteatri. See oli Jani esimene suurem ettevõtmine erateatri maastikul. Teater tuli uuesti lavale menutükiga "Ürgmees", millele tehti ka mõttelised järjed "Isa" ja "Vanaisa". Sealt liiguti edasi ja hakati Eesti algupärandit esitama. Monoteater lõpetas tegevuse aastal 2014.
 
2013. aastal otsustas Jan võtta puhkuse repertuaariteatrist, lahkus omal soovil armsaks saanud Eesti Draamateatrist ja pühendus enda teatri- ja produktsiooniettevõttele Prem Productions.

Filmi- ja seriaalikarjäär 
Esimese seriaalirolli tegi Uuspõld huumorisarjas "Wremja", olles lavakunstikooli esimesel kursusel. Sarja kutsusid teda osalema Dan Põldroos ja Ivar Vigla. Sellest sündis ka pikaajaline koostöö Dan Põldroosiga. Suuremat tuntust koguski Jan just tänu "Wremjas" kehastatud legendaarsele rollile Zorro. "Wremja" osasid tehti kuni 2000. aastani.
 
2000. aastal osales Uuspõld YLE2 produtsentide korraldatud casting'ul ning sai peaosa Soome seriaalis "Siperian Nero". Soome keele omandas Uuspõld tänu aasta aega Tamperes kestnud seriaalivõtetele.
 
Pärast Draamateatriga töösuhte lõppemist tundis Jan, et tal puudub oma koht. See pani Janis kasvama mõtte roadmovie'st, kus ta eesmärk oleks see leida. Jan pöördus ideega Rain Tolki ja Andres Maimiku juurde, keda idee sütitas. Nii esilinastus 2007. aastal must komöödia "Jan Uuspõld läheb Tartusse", mis lõi publikurekordi ja oli vaadatuim film sel ajal. Film kandis näitleja Jan Uuspõllu ikoonina rahva teadvusesse.
 
2011. aastal veenis Kanal 2 Jani osalema heategevuslikus saates "Tantsud tähtedega". Janil oli võistlustantsu suhtes eelarvamus: ta läks enda meelest saadet kaotama. Pärast esimesi trenne koos treener Aleksandra Žeregeljaga oli eelarvamus kummutatud ja temas tärkas kirg tantsu vastu. Endalegi ootamatult võitis ta "Tantsud tähtedega" 2011. aasta hooaja.
 
Telesaates "Su nägu kõlab tuttavalt" osales Jan Uuspõld 2014. aastal. Uuspõllu rohkem kõneainet tekitanud ümberkehastumised olid Justin Bieber, Vesa-Matti Loiri, Vladimir Võssotski, BB King ja Fred Astaire.
 
2015. aasta nädalaseriaalis "Takso" mängis Uuspõld peaosa – taksojuht Urmas Kuldnokka. 12-osaline seriaal oli eetris Kanal 2-s.
 
Filmi "Luuraja ja luuletaja" autor Toomas Hussar kirjutas filmi luuraja karakteri, mõeldes Jan Uuspõllule, kellelt tal oli ka nõusolek filmis osalemiseks. 2015. aasta sügisel filmitud "Luuraja ja luuletaja" esilinastus septembris 2016.

Looming

Rollid Eesti Draamateatris 
 (Betti Alver, Priit Pedajas "Lugu valgest varesest", 1996) – EMA Kõrgema Lavakunstikooli diplomilavastus
Luudo (Madis Kõiv "Peiarite õhtunäitus", 1997) – EMA Kõrgema Lavakunstikooli diplomilavastus
Doolittle (Alan Jay Lerner, Frederick Loewe "Minu veetlev leedi", 1997) – EMA Kõrgema Lavakunstikooli diplomilavastus
Pietro Belcampo, Õuemarssal, dominikaani munk, kohtunik (Madis Kõiv "Kuradieliksiir", 1998)
Arg lõvi (Alfred Bradley "Võlur Oz", 1998)
Karl Orsa (Torgny Lindgren "Mao tee kalju peal", 1998)
Taavet (Madis Kõiv "Kui me Moondsundi Vasseliga kreeka pähkleid kauplesime, siis ükski ei tahtnud osta", 1999)
Narr (William Shakespeare "Kuningas Lear", 2001)
Van Kokk (Rodrigo García "Kokkade öö", 2001)
Cutwell (Terry Pratchett "Mort. Surma õpipoiss", 2001)
Rooney (Joseph Kesselring "Pihlakavein", 2001)
Linnuking (Tom Stoppard "Tõeline inspektor Koer", 2001)
Holmes (Tom Stoppard "Pärast Magritte'i", 2001)
Benjamin Braddock (Terry Johnson "Elluastuja", 2002)
onu George (Michael Cooney "Rahauputus", 2002)
Andres (Andrus Kivirähk "Eesti matus", 2002)
Osvald Alving (Henrik Ibsen "Kummitused", 2003)
Hacho (Hristo Boytchev "Polkovnik lendab õhku", 2004)
Krahv Fosco (Wilkie Collins "Naine valges", 2004)
Edgar, juhtiv poliitik (Toomas Kall "Pehmed ja karvased saavad jalad alla", 2004)
Rodrigo Borgia (Mart Kivastik "Savonarola tuleriit", 2005)
Oskar; Vanemuine vaché (Andrus Kivirähk "Syrrealistid", 2006)
Pjotr Verhovenski (Fjodor Dostojevski "Sortsid", 2007)
Pasha Popov (Jaan Undusk "Boulgakoff", 2008)
Carlos Bueno (Jordi Galceran "Gönholmi meetod", 2008)
Ybbes, kirjanik, komissar, Putanelli (Boguslaw Schaeffer "Loojang", 2008)
Cosme McMoon (Peter Quilter "Hiilgav!", 2009)
Semjon Pantelejevitš Jepihhodov (Anton Tšehhov "Kirsiaed", 2010)
osatäitja (Siim Nurklik "Kas ma olen nüüd elus", 2010)
Antonia (William Shakespeare'i "Veneetsia kaupmehe" põhjal lavastus "Võlanõudjad", 2011)
Jòn Hreggvidsson (Halldór Laxness, Benedikt Erlingsson "Islandi kell", 2012)
Isidre Gali (Jordi Galceran "Leke", 2012)

Rollid Vanemuises 
Felix Humble (Charlotte Jones "Mesimees", 2002)
Vile (Katja Krohn "Suur kuri hunt", 2005) 
Denis Diderot (Éric-Emmanuel Schmitt "Vabamõtleja", 2006)
Ruts Bauman (Andrus Kivirähk "Teatriparadiis", 2006)
Petja (Viktoria Nikiforova "Jooksvad kulud", 2007)

Rollid Monoteatris 
Mees (Rob Becker "Ürgmees", 2009)
Isa (Bjarni Haukur Thorsson "Isa", 2010), koos Alo Kõrvega
Jan ("Minu elu meedias", 2011)
Vanaisa (Bjarni Haukur Thorsson "Vanaisa", 2012)
Viljar ("Külm lugu, 2013)
Naine ("Miks mina?", 2013)
Mees ("Liblikad siseorganites ehk armastus päästab maailma", 2014)

Rollid Prem Teatris (Prem Productions) 
Naine ("Brüsseli kapsas", 2014)
Eff ("Pingviin ja raisakass", 2015)
Päkapikk ("Päkapikk", 2015)
Naine ("Brysselin kaali" (Soome), 2016)

Rollid mujal 
Mees (Rob Becker "Ürgmees", Komöödiateater, 2004)
Eduard Wiiralt ("Põrguvärk", MTÜ R.A.A.A.M, 2005)
Toomas ("Eesti asi", MTÜ R.A.A.A.M, 2007)
Pillimees Margus ("Kõrts", Kultuurikaptenid, 2007)
Knut ("Kon-Tiki", MTÜ Kaks Musketäri, 2009)

Rollid kuuldemängudes 
Mänginud kuuldemängudes "Dream Jockey" (1999), "Õhtueine Emmauses" (1999), "Linnud" (2001), "Rännukutse" (2001) ja "Domini Cane" (2001).

Rollid filmides 
"Öine navigatsioon" (1999)
Abraham Holland – "Kõrbekuu" (1999)
"Lurjus" (1999)
Martin – "Ränk ja Kilk" (2001)
Jussi hääl – "Lepatriinude jõulud" (2001)
Man – "Perebisnes" (2003)
Toonik – "Vanad ja kobedad saavad jalad alla" (2003)
Ivanes – "Somnambuul" (2003)
hääl – "Frank & Wendy" (2005)
Gynnar – "Ruudi" (2006)
Jan Uuspõld – "Hundi agoonia" (2006)
Jan Uuspõld – "Jan Uuspõld läheb Tartusse" (2007)
Jüri – "Vasha" (2009)
Töökaaslane – "Free Range. Ballaad maailma heakskiitmisest" (2013)
Gustav – "Luuraja ja luuletaja" (2016)
Ametnik – "Mehetapja/Süütu/Vari" (2017)
Indrek – "Svingerid" (2017)
Koolitaja – "Klassikokkutulek 3: Ristiisad" (2019)
Rekkamees – "Tenet" (2020)
Kirikuõpetaja – "Kratt" (2020)
Sass – "Eesti matus" (2021)
Aadam – "Jahihooaeg" (2021)
Baarimees – "Kiik, kirves ja igavese armastuse puu" (2022)

Rollid seriaalides 
Jaan Zorro / Peeter Sõnajalg, Viki/Pets/Birx/Maie/Mürka – "Wremja" (1994–2003, Kanal 2)
Sass – "Kallima naeratus" (1997)
Leo Natrunen – "Siperian Nero!" (2002, Soome)
"Pehmed ja karvased" (2003, ETV)
"Viva Las Vegas" (2003, TV3)
"Jan E. Uuspõld show" (2004, TV3)
Timo/Parun – "Ohtlik lend" (2006, ETV)
Kalev – "Rikospoliisi ei laula" (2006, Soome)
Jaan Zorro – "Sipelga 14" (2007, Kanal 2)
Purgi-Juss – "Kelgukoerad" (2007, Kanal 2)
Toomas – "Brigaad 3" (2008, TV3)
Stilist – "Kälimehed" (2010, TV3)
Mehis/Kalju/Lars – Kalevi naised (2011, TV3)
Elmer Rõõmusmaa / Elmer – "Kättemaksukontor" (2009, TV3)
Teadlane Ain – "Alpimaja" (2012)
Urmas Kuldnokk – "Takso" (2015, Kanal 2)
Aksel – "Lahutus Eesti moodi" (2019, ETV)

Muusikaline tegevus

Ansamblid
1987 Trakulla
1988 Teine Elu
1989 Wash&GO
1992–... Luxury Filters

Eriprojektid
2005, 2006, 2008 Maarja Küla heategevuslikud kontserdid
2015 Augustibluus – BB King 90

Auhinnad 
2001 Raadioteatri näitlejaauhind (Jörgen "Linnud", Karl Raismik "Noored hinged", Ekke "Domini Cane") 
2003 Suur Ants, Eesti Draamateatri kolleegipreemia parimale meespeaosatäitjale (Osvald Alving "Kummitused")
2006 Balti Teatri Festivali "OmaDRAAMA" näitlejaauhind (Eduard Wiiralt, "Põrgu wärk")
2011 Kaval-Ants, Eesti Draamateatri kolleegipreemia hea teatripropaganda eest saates "Tantsud tähtedega"
2014 Oskar Lutsu huumoripreemia
2019 Raadioteatri näitlejaauhind (A. H. Tammsaare romaani "Põrgupõhja uus Vanapagan" lugemise eest järjejutuna) 
2020 ETV "Ringvaate" Terasmikrofon

Isiklikku 
Jan on oma pere esimene laps. Jani ema Heidi Uuspõld on raamatupidaja ja isa Ingar Uuspõld oli kaugsõidu autojuht. Janil on nooremad vennad Andrus ja Jaanus Uuspõld.
 
Jan Uuspõld on 2013. aastast abielus Gerli Tiganikuga. Janil on kaks last. 2010. aastast elab ta taas Tallinnas Nõmmel.

Välislingid 
Jan Uuspõllu koduleht
Prem Productionsi koduleht
Käsil on uus üleminekuaeg. Vabadus ei salli lollust. (Eesti Päevaleht, 22.08.2015)
INTERVJUU TAKSOS: Jan Uuspõld viskab ära ehk räägime uuest sarjast: kummalisel kombel aitab auto juhtimine näitlemisele kaasa! (Publik, 08.09.2015)
Jan Uuspõld: võimatu, et soomlased ei naera mu naljade üle (Hommik Anuga, ETV)
KOLMEDOK: Jan Uuspõld räägib avameelselt alkoholismist
Jan Uuspõllust saab taas Ürgmees! (Elu24, 02.05.2016)

Eesti Draamateatri näitlejad
Vanemuise näitlejad
Eesti filminäitlejad
Eesti Muusika- ja Teatriakadeemia vilistlased
Sündinud 1973